Oficiālais Vēstnesis L 154 , 21/06/2003 Lpp. 0112 - 0113



Komisijas Lēmums (2003. gada 20. jūnijs) par dažiem aizsardzības pasākumiem pret pērtiķu baku vīrusu (izziņots ar dokumenta numuru C(2003) 1953) (Dokuments attiecas uz EEZ) (2003/459/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/496/EEK [1], ar kuru nosaka principus, kas reglamentē veterinārās kontroles organizēšanu dzīvniekiem, ko ieved Kopienā no trešām valstīm, un ar kuru groza Direktīvas 89/662/EEK, 90/425/EEK un 90/675/EEK, kurās jaunākie grozījumi izdarīti ar Padomes Direktīvu 96/43/EK [2], un jo īpaši tās 18. panta 1. punktu, tā kā: (1) Dažos Amerikas Savienoto Valstu apvidos ir konstatēti pērtiķu baku infekcijas gadījumi. (2) Amerikas Savienoto Valstu kompetento iestāžu iegūtie dati norāda uz to, ka prērijsuņu inficēšanās, iespējams, notikusi pēc saskares ar savvaļas grauzējiem (Gambijas kāmjžurkām), kas ievesti no Āfrikas lietusmežu joslas, kur endēmiski sastopama šī slimība. (3) Āfrikas lietusmežu savvaļas vāveres un grauzēji, kā zināms, ir galvenais infekcijas avots šajā endēmiskajā zonā. Kaut arī slimībai ir šāds nosaukums, pērtiķi un primāti ar to inficējas drīzāk nejauši pēc tiešas vai tuvas saskares ar infekcijas nēsātājiem. (4) Pērtiķu bakas ir zoonoze, kas nav sastopama Eiropas Savienībā. (5) Kopienas mērogā vajadzētu pēc iespējas ātrāk apstiprināt nepieciešamos aizsardzības pasākumus pret prērijsuņiem, kuru izcelsmes valsts ir Amerikas Savienotās Valstis vai kuri ievesti no šīs valsts. (6) Tādēļ, lai nepieļautu tādu stāvokli, kāds ir Amerikas Savienotajās Valstīs, vajadzētu apturēt infekcijas pārnēsātāju sugu ievešanu no endēmiskās zonas. (7) Tomēr jāparedz iespēja, ka dalībvalstis var atļaut ievešanu īpašiem mērķiem, ievērojot 1992. gada 13. jūlija Direktīvu 92/65/EEK [3], kurā izklāstītas prasības attiecībā uz dzīvnieku veselību, kas reglamentē tādu dzīvnieku, spermas, olšūnu un embriju tirdzniecību un to ievešanu Kopienā, uz kuriem neattiecas dzīvnieku veselības prasības, kas noteiktas īpašos Kopienas noteikumos Direktīvas 90/425/EEK A pielikuma I daļā, un kurā jaunākie grozījumi izdarīti ar Regulu (EK) Nr. 1282/2002 [4]. (8) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Dalībvalstis aizliedz ievest prērijsuņus (Cynomys spp.), kuru izcelsmes valsts vai nosūtītāja valsts ir Amerikas Savienotās Valstis. 2. pants Dalībvalstis aizliedz ievest savvaļas grauzējus un vāveres, kuru izcelsmes valsts vai nosūtītāja valsts ir kāda trešā valsts, kas atrodas Āfrikas Subsahāras reģionā. 3. pants Dalībvalsts kompetentās iestādes var pieļaut atkāpes no 1. un 2. pantā paredzētā aizlieguma, ja ievešanu veic uzņēmumi, kas atbilst Padomes Direktīvas 92/65/EEK 2. panta definīcijai. 4. pants Dalībvalstis izdara grozījumus ievešanas noteikumos, lai tie atbilstu šim lēmumam, un uzreiz pienācīgā veidā dara šos pasākumus zināmus atklātībai. Dalībvalstis par to tūlīt informē Komisiju. 5. pants Šis lēmums tiks pārskatīts, ņemot vērā šīs slimības izplatību Amerikas Savienotajās Valstīs. 6. pants Šis lēmums ir adresēts dalībvalstīm. Briselē, 2003. gada 20. jūnijā Komisijas vārdā — Komisijas loceklis David Byrne [1] OV L 268, 24.9.1991., 56. lpp. [2] OV L 16, 22.1.1996., 3. lpp. [3] OV L 268, 14.9.1992., 54. lpp. [4] OV L 187, 16.7.2002., 3. lpp. --------------------------------------------------